Federal davlat avtonom oliy taʼlim muassasasi “Milliy texnologik tadqiqotlar universiteti “MISiS”ning Olmaliq shahridagi filiali faoliyatini tashkil etish toʻgʻrisida
(resolution, 2023-07-04)

Respublika ishlab chiqarish-sanoat tarmogʻi uchun yuqori malakali muhandis-texnik kadrlar tayyorlashni yanada rivojlantirish va takomillashtirish, oliy texnik taʼlim sohasida xalqaro hamkorlikni kengaytirish maqsadida, shuningdek, 2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasiga muvofiq: 1. Oʻzbekiston Respublikasi Oliy va oʻrta maxsus taʼlim vazirligi, “Olmaliq TMK” AJ, “Navoiy KMK” DK, Toshkent viloyati hokimligi va Federal davlat avtonom oliy taʼlim muassasasi “Milliy texnologik tadqiqotlar universiteti “MISiS”ning (Rossiya Federatsiyasi) Olmaliq shahrida (Toshkent viloyati) Federal davlat avtonom oliy taʼlim muassasasi “Milliy texnologik tadqiqotlar universiteti “MISiS”ning filialini (keyingi oʻrinlarda Filial deb yuritiladi) tashkil etish toʻgʻrisidagi taklifiga rozilik berilsin. 2. Quyidagilar Filial faoliyatining asosiy yoʻnalishlari etib belgilansin: respublikaning ishlab chiqarish-sanoat tarmogʻi uchun muhim ilmiy-texnologik vazifalarni hal qilishga qodir yuqori malakali muhandis-texnik kadrlarni xalqaro taʼlim standartlari darajasida tayyorlash; metallurgiya, konchilik ishi va sanoat ishlab chiqarishning boshqa tarmoqlarida fundamental va amaliy ilmiy tadqiqotlar olib borish; mutaxassislar hamda ilmiy kadrlar tayyorlash tizimini taʼlim va fanning uzviyligi hamda uzluksizligi, shuningdek, jahon taʼlim va ilmiy hamjamiyatiga majburiy integratsiya hisobiga rivojlantirish; muhandis-texnik kadrlar tayyorlash tizimini takomillashtirish va modernizatsiya qilishga yoʻnaltirilgan yangi taʼlim dasturlari hamda oʻqitish shakllarini ishlab chiqish va joriy etish; taʼlim va ilmiy faoliyatning ishlab chiqarish-sanoat faoliyati bilan uzviy integratsiyasi uchun shart-sharoitlar yaratish; pedagogik salohiyatni rivojlantirishni qoʻllab-quvvatlash, pedagogik texnologiyalarni va oʻqitish uslublarini faol takomillashtirish; taʼlim va ilmiy-texnik sohalarda xorijiy mamlakatlarning yetakchi taʼlim muassasalari, ilmiy-tadqiqot markazlari hamda biznes-hamjamiyatlari bilan uzoq muddatli aloqalarni rivojlantirish va mustahkamlash. 3. Belgilab qoʻyilsinki: Filial Federal davlat avtonom oliy taʼlim muassasasi “Milliy texnologik tadqiqotlar universiteti “MISiS”ning (keyingi oʻrinlarda – “MISiS” MTTU) alohida tarkibiy boʻlinmasi hamda kadrlarga boʻlgan ehtiyojni inobatga olgan holda, taʼlimning kelishilgan asosiy yoʻnalish (mutaxassislik)lari boʻyicha barcha darajadagi mutaxassislarni tayyorlash, qayta tayyorlash va ularning malakasini oshirishni, jumladan ilmiy-pedagogik kadrlar tayyorlashni amalga oshiradigan oliy taʼlim muassasasi hisoblanadi; Filialda oʻqitish Oʻzbekiston Respublikasi davlat taʼlim standartlari talablarini eʼtiborga olgan holda “MISiS” MTTU tomonidan tasdiqlangan oʻquv rejalar va dasturlar boʻyicha amalga oshiriladi; abituriyentlarni qabul qilish va Filial bitiruvchilarining attestatsiyasi “MISiS” MTTU tomonidan Oʻzbekiston Respublikasi Oliy taʼlim, fan va innovatsiyalar vazirligi bilan kelishilgan holda belgilanadigan talablar, tartib va muddatlarga muvofiq amalga oshiriladi; Filial bitiruvchilariga Oʻzbekiston Respublikasida oliy taʼlim toʻgʻrisidagi hujjat sifatida tan olinadigan “MISiS” MTTUning belgilangan namunadagi diplomi beriladi. 4. Federal davlat avtonom oliy taʼlim muassasasi “Milliy tadqiqot texnologik universiteti “MISiS”ning Olmaliq shahridagi filialida mutaxassislarni oʻqitish va tayyorlashning asosiy yoʻnalish (mutaxassislik)lari 1-ilovaga muvofiq maʼqullansin. 5. Filialga tekin foydalanish uchun: Navoiy davlat konchilik institutining Toshkent viloyati, Olmaliq shahri, Amir Temur koʻchasi, 56-uy manzilida joylashgan binosi; 2017/2018 oʻquv yili yakuni boʻyicha faoliyati tugatilayotgan Olmaliq sanoat kasb-hunar kollejining Toshkent viloyati, Olmaliq shahri, Amir Temur koʻchasida joylashgan binosi berilsin. 6. Oʻzbekiston Respublikasi Oliy va oʻrta maxsus taʼlim vazirligi: “MISiS” MTTU va “Olmaliq TMK” AJ bilan birgalikda bir oy muddatda oʻrnatilgan tartibda Filial taʼsis hujjatlarining ishlab chiqilishi, kelishilishi hamda uning belgilangan tartibda davlat roʻyxatidan oʻtkazilishini taʼminlasin; bir oy muddatda “MISiS” MTTU bilan Filialning tashkiliy tuzilmasini kelishsin va Oʻzbekiston Respublikasi Vazirlar Mahkamasiga tegishli hukumat qarori loyihasini kiritsin; 2018-yil 1-sentabrga qadar muddatda Filialni tanlov asosida yuqori malakali professor-oʻqituvchilar tarkibi bilan taʼminlasin. 7. Filialning qabul parametrlari “MISiS” MTTU, Iqtisodiyot va moliya vazirligi bilan kelishgan holda Filial Vasiylik kengashi qarori bilan tasdiqlanadi. 8. “MISiS” MTTU: oʻquv jarayoniga ilgʻor pedagogik hamda axborot texnologiyalarini, fan va texnikaning eng yangi yutuqlarini joriy etishga; mutaxassislarning malakasini oshirishga va Filialning professor-oʻqituvchilari tarkibini qayta tayyorlashga; Filialning kutubxona fondini zamonaviy oʻquv, oʻquv-metodik hamda ilmiy-texnik adabiyotlar bilan shakllantirish va toʻldirishga koʻmaklashishi maʼlumot uchun qabul qilinsin. 9. Oʻzbekiston Respublikasi Iqtisodiyot va moliya vazirligi, Oliy taʼlim, fan va innovatsiyalar vazirligi “Olmaliq TMK” AJ, “Navoiy KMK” DK, “Oʻzmetkombinat”AJ, “Oʻzikkilamchiranglimetall” AJ, boshqa davlat va xoʻjalik boshqaruvi organlari bilan birgalikda har yili yuqori malakali kadrlarni tayyorlashga boʻlgan ehtiyojni tahlil qilsin va uning natijasi yuzasidan Oʻzbekiston Respublikasi Vazirlar Mahkamasiga keyingi oʻquv yillarida Filialga taʼlim yoʻnalishlari hamda mutaxassisliklari boʻyicha qabul qilinadigan talabalar soni yuzasidan takliflar kiritib borsin. 10. Federal davlat avtonom oliy taʼlim muassasasi “Milliy tadqiqot texnologik universiteti “MISiS”ning Olmaliq shahridagi filiali Vasiylik kengashining (keyingi oʻrinlarda — Vasiylik kengashi) shaxsiy tarkibi 2-ilovaga muvofiq maʼqullansin. 11. Belgilab qoʻyilsinki: a) Filial faoliyatini moliyalashtirish: Oʻzbekiston Respublikasi Oliy taʼlim, fan va innovatsiyalar vazirligiga talabalarni, lekin Filialga taʼlim olish uchun qabul qilinadigan talabalar umumiy sonining 40 foizidan ortiq boʻlmagan holda, davlat granti asosida oʻqitishga ajratiladigan Oʻzbekiston Respublikasi Davlat budjeti mablagʻlari; talabalarni toʻlov-kontrakt asosida oʻqitishdan tushadigan mablagʻlar; yuridik va jismoniy shaxslarning homiylik xayriyalari hamda maqsadli badallaridan Vasiylik kengashi qarorlari asosida shakllantiriladigan pul mablagʻlari; xalqaro moliya institutlari grantlari; qonun hujjatlarida taqiqlanmagan boshqa manbalar hisobidan amalga oshiriladi; b) Filialni tashkil qilish, uning moddiy-texnik va oʻquv bazasini shakllantirish boʻyicha tashkiliy tadbirlarni, jumladan taʼmirlash-tiklash ishlarini olib borishni, bino va inshootlarni zarur mebel, inventar, zamonaviy oʻquv hamda laboratoriya jihozlari, kompyuter va boshqa orgtexnika, kutubxona fondi bilan taʼminlashni, shuningdek, “MISiS” MTTU mutaxassislarini jalb qilish bilan bogʻliq xizmat safari xarajatlarini, Filial mahalliy oʻqituvchilarining stajirovkasi va malakasini oshirish xarajatlarini moliyalashtirish “Olmaliq TMK” AJ mablagʻlari hisobidan amalga oshiriladi; v) “MISiS” MTTUdan Filialga jalb qilinadigan professor-oʻqituvchilarning xizmat safari xarajatlarini toʻlash: 30 kungacha boʻlgan qisqa muddatli xizmat safari boʻyicha — Rossiya Federatsiyasining qonun hujjatlari bilan oliy oʻquv yurtlari xodimlari uchun belgilangan normalarga muvofiq; uzoq muddatli xizmat safari boʻyicha — oʻquv jarayoni ehtiyojlaridan kelib chiqqan holda, tuzilgan shartnomalarga muvofiq amalga oshiriladi. 12. Filialga oʻqituvchilik va ilmiy ishlar uchun taklif qilinadigan xorijiy professor-oʻqituvchilarning yashash hamda transport xarajatlarini tuziladigan shartnomalar asosida Oʻzbekiston Respublikasi fuqarolari uchun belgilangan tariflar boʻyicha toʻlashga ruxsat berilsin. 13. Belgilab qoʻyilsinki, Filialni saqlash uchun budjet mablagʻlari 2018-yilda Oʻzbekiston Respublikasi Davlat budjetining ijtimoiy soha boʻyicha tasdiqlangan xarajatlar parametrlari doirasida ajratiladi, 2019-yildan boshlab esa mazkur sohaning yillik xarajatlar parametrlarida nazarda tutiladi. 14. Oʻzbekiston Respublikasi Moliya vazirligi Filialga ikkita avtotransport vositasini, jumladan bitta xizmat va bitta navbatchi yengil avtotransport vositasini saqlashga limit ajratsin. 15. Oʻzbekiston Respublikasi Prezidentining 2017-yil 27-iyuldagi “Toshkent viloyatida sanoat ishlab chiqarish sohasi uchun muhandis-texnik kadrlar tayyorlash tizimini takomillashtirish chora-tadbirlari toʻgʻrisida”gi PQ-3153-son qarori bilan tuzilgan, Federal davlat avtonom oliy taʼlim muassasasi “Milliy texnologik tadqiqotlar universiteti “MISiS”ning Olmaliq filialini tashkil etish boʻyicha tashkiliy qoʻmita: 2018-yil 1-iyulga qadar muddatda Filialning bino va inshootlari rekonstruksiya qilinishini, shuningdek, Filial talaba va oʻqituvchilari yashashi uchun yotoqxona tayyorlanishini; 2018-yil 31-avgustga qadar muddatda Filial joylashtirilishini va uni zarur mebel, inventar, zamonaviy oʻquv va laboratoriya jihozlari, kompyuter va boshqa orgtexnika, kutubxona fondi bilan jihozlanishini taʼminlasin. 16. Oʻzbekiston Respublikasi Tashqi ishlar vazirligi Oliy taʼlim, fan va innovatsiyalar vazirligi hamda Filial buyurtmalariga binoan mazkur qarorni amalga oshirish doirasida jalb qilinadigan xorijiy professor-oʻqituvchilar va maʼmuriy xodimlar, shuningdek, ularning oila aʼzolari uchun kirish vizalari konsullik hamda boshqa yigʻimlar undirilmasdan, belgilangan tartibda rasmiylashtirilishini taʼminlasin. 17. Oʻzbekiston Respublikasi Ichki ishlar vazirligi Oliy taʼlim, fan va innovatsiyalar vazirligi hamda Filial buyurtmalariga binoan mazkur qarorni amalga oshirish doirasida jalb qilinadigan xorijiy professor-oʻqituvchilar va maʼmuriy xodimlarga hamda ularning oila aʼzolariga davlat bojlari toʻlashdan ozod etgan holda koʻp martalik vizalar berilishi va uzaytirilishini, shuningdek, ularning yashash joyida vaqtinchalik roʻyxatdan oʻtkazilishi hamda vaqtinchalik roʻyxatdan oʻtkazish muddati uzaytirilishini belgilangan tartibda taʼminlasin. 18. Bandlik va mehnat munosabatlari vazirligi Oliy taʼlim, fan va innovatsiyalar vazirligi hamda Filial buyurtmalariga binoan Filialni tashkil qilishda va uning faoliyatida ishtirok etadigan malakali xorijiy mutaxassislarni respublikaga jalb etish uchun belgilangan tartibda ruxsatnomalar berilishini (muddati uzaytirilishini), shuningdek, xorijiy fuqarolarning Oʻzbekiston Respublikasi hududida mehnat faoliyati huquqiga tasdiqnomalar berilishini (muddati uzaytirilishini) taʼminlasin. 19. 2019-yil 1-yanvarga qadar muddatda Filialni jihozlash va uning faoliyatini taʼminlash uchun belgilangan tartibda tasdiqlanadigan roʻyxat boʻyicha olib kiriladigan Oʻzbekiston Respublikasida ishlab chiqarilmaydigan zamonaviy oʻquv va ilmiy laboratoriya jihozlari, kompyuter texnikasi, dasturiy mahsulotlar, oʻquv va ilmiy-uslubiy adabiyot, inventar va moddiy-texnika resurslari bojxona toʻlovlaridan (bojxona rasmiylashtiruvi yigʻimlaridan tashqari) ozod etilsin. 20. Oʻzbekiston Respublikasi Oliy va oʻrta maxsus taʼlim vazirligining Kasb-hunar taʼlimi markazi Toshkent viloyati hokimligi bilan birgalikda: Olmaliq sanoat kasb-hunar kolleji xodimlarini ishga joylashtirish; Olmaliq sanoat kasb-hunar kolleji oʻquvchilar kontingentini yaqin boʻlgan tegishli kasb-hunar kollejlariga yoʻnalish (kasb)lar boʻyicha joylashtirish orqali ularning kelgusida taʼlim olishini taʼminlash choralarini koʻrsin. 21. Oʻzbekiston Respublikasi Oliy va oʻrta maxsus taʼlim vazirligi manfaatdor vazirlik va idoralar bilan birgalikda bir oy muddatda qonun hujjatlariga mazkur qarordan kelib chiqadigan oʻzgartish va qoʻshimchalar toʻgʻrisida Oʻzbekiston Respublikasi Vazirlar Mahkamasiga takliflar kiritsin. 22. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari Q.V. Akmalov, A.S. Sultonov, Oʻzbekiston Respublikasi Oliy va oʻrta maxsus taʼlim vaziri I.U. Madjidov hamda “Olmaliq TMK” AJ boshqaruvi raisi A.Q. Farmonov zimmasiga yuklansin. 1. Konchilik ishi; 2. Metallurgiya; 3. Texnologik jarayonlar va ishlab chiqarishlarni (tarmoq boʻyicha) avtomatlashtirish va boshqarish. 1. A.S. Sultonov — Oʻzbekiston Respublikasi Bosh vazirining oʻrinbosari — “Oʻzbekneftgaz” AJ boshqaruvi raisi, Vasiylik kengashi raisi 2. A.K. Farmonov — “Olmaliq KMK” AJ boshqaruvi raisi, Vasiylik kengashi raisi oʻrinbosari 3. I.U. Majidov — Oʻzbekiston Respublikasi oliy va oʻrta maxsus taʼlim vaziri 4. Gʻ.I. Ibragimov — Toshkent viloyati hokimi 5. D.X. Nabiyev — Oʻzbekiston Respublikasi oliy va oʻrta maxsus taʼlim vazirining birinchi oʻrinbosari 6. B.Z. Asadov — Oʻzbekiston Respublikasi tashqi ishlar vazirining birinchi oʻrinbosari 7. A.J. Ortiqov — Oʻzbekiston Respublikasi iqtisodiyot vaziri oʻrinbosari 8. B.F. Islamov — Oʻzbekiston Respublikasi Davlat geologiya va mineral resurslar qoʻmitasi raisi 9. kelishilgan holda — Milliy texnologik tadqiqotlar universiteti “MISiS” vakili 10. K.S. Sanaqulov — “Navoiy KMK” DK bosh direktori 11. A.X. Xursanov — “Oʻzmetkombinat” AJ boshqaruvi raisi 12. M.M. Mirqosimov — Olmaliq shahar hokimi 13. kelishilgan holda — “Sanʼat, fan va sport” xayriya jamgʻarmasi vakili (Rossiya Federatsiyasi) 14. F.R. Abdullayev — “Oʻzikkilamchiranglimetall” AJ bosh direktori 15. S.M. Turobjonov — I. Karimov nomidagi Toshkent davlat texnika universiteti rektori